Hlina, Alojz, poslanec NR SR (2015-11-20):
Vážený pán predseda, vážené kolegyne, kolegovia. Mohli ste mi dať ten procedurálny a mohli sme si v zásade toto ušetriť. Ale keďže ste sa tvárili, že ste nevideli, oko vidí, no ale nevadí. Prosím vás pekne, tento zákon o prokuratúre, už tretíkrát, tretíkrát pre pamäť času a miesta vystupujem a hovorím zodpovedne pri plnom vedomí, zavádzate nový druh poslaneckej imunity. Prosím vás pekne, je korektné to aspoň tým ľuďom povedať. Je korektné poslancov o tom informovať. Prosím vás, keď je vás tu už toľko, tak vám to vysvetlím, že naozaj v § 13, ešte to má aj takú nešťastnú číslovku, zavádzate nový typ poslaneckej imunity. Niektorí z vás ju možno budú potrebovať. Čiže naozaj, buďte spokojní, je tam. Je tam hradba, je tam bariéra, ktorá nedovolí siahnuť, nedovolí siahnuť na poslanca, poloboha, hociktorému prokurátorovi zo Svidníka. Prosím vás, to len citujem slová ministra spravodlivosti, nie Janka z Dolnej Lehoty, ministra spravodlivosti Tomáša Boreca, ktorý po prvom čítaní povedal, že: prosím vás, hádam si nemyslíte, že hociktorý prokurátor môže zadržať alebo dať žiadosť na zadržanie poslanca?! A ja si myslím, môže. Hociktorý okresný prokurátor, aj zo Svidníka, môže dať návrh na zadržanie poslanca, môže dať návrh na vzatie do väzby. Doteraz mohol. Prijatím tohto zákona nebude môcť. Bude to môcť urobiť len generálny prokurátor. Čiže, vážení, obchádzajte si generálneho prokurátora. Obchádzajte si generálneho. Keď bude mať narodeniny, pošlite mu kvety, pohľadnicu. Neviete, kedy ho budete potrebovať. Neviete, kedy sa vám taký generálny zíde. Lebo len generálny prokurátor bude môcť podať návrh na, návrh na vzatie. Ja nerozporujem, pán Susko, a buďte korektný, prosím vás, ja nerozporujem to, že sa nemení, že ako to prebieha, to schvaľovanie. Ale hovorím o procesnej záležitosti, že kto ten návrh dá. A dať ho môže len generálny prokurátor. Čiže ten okresný prokurátor zo Svidníka si sakramentsky dobre rozmyslí, keby náhodou zadokumentoval nejakú činnosť nejakého poslanca, že ako vypracuje ten návrh, keď vie, že ide ku generálnemu. A generálny môže vrátiť návrh naspäť, môže ho posúdiť ako nedôvodný, môže s ním urobiť, asi podľa zákona, čo uzná za vhodné a skôr, ako ho pošle sem. Však, však, pán Susko? To nerozporujete, však? Môže to vyhodnotiť. Prosím vás, pri nejakých jednoduchých trestných činoch asi nebude problém. Ale pri trestných činoch, u ktorých by mohol byť uhol pohľadu, nejaké ekonomické, tak bude mimoriadne dôležité posúdenie generálneho prokurátora, či ten návrh, ktorý mu poslal nejaký okresný prokurátor, je naozaj dostatočný, či je zodpovedný, či vykonal všetky úkony, či nevykonal všetky úkony. A „gé-pe“ povie, dám to teraz, dá to po voľbách, dám to pred voľbami, dám to na Fera alebo nedám to. Prosím vás pekne, my čakáme na Cattaniho, my čakáme na jedného hrdinského prokurátora, na hrdinského vyšetrovateľa niekde z okresu, ono to tak zvykne byť, ktorý vypracuje jeden poriadny návrh. A vyzerá, že už by sa aj možno našiel, zľakli ste sa. Zľakli ste sa a vopchali ste do § 13 ustanovenie, ktoré tam nemá čo robiť. Prosím vás, pán Susko, ako spravodajca by ste tomu mali rozumieť. Povedzte mi jedinú, jeden jediný dôvod, jeden jediný mi stačí. Prečo je potrebné, keď doteraz príslušný orgán, to znamená, aj hociktorý okresný prokurátor mohol dať, prečo teraz to môže urobiť len generálny? Prečo len generálny to teraz môže urobiť? Prosím vás, tu rozporujeme, že Generálna prokuratúra je monokratická inštancia, že proste je to stalinského typu. A čo robíte teraz? Však to posilňujete, to je, už ani neviem, jak sa volal ten KGB, ešte horšie, už asi horšie od Stalina nemôže byť. Proste nerozumiem, práve naopak, posilňujete. Korektne, vážení poslanci, zavádza sa nový druh poslaneckej imunity. Hradba medzi žiadosťou o vydanie, tam to všetko zostáva, ale musí to ísť cez „gé-pe“. Ak ste, pud sebazáchovy máte vyvinutý, niektorí, fantasticky, prosím vás, to tu vnímam. Jak je pred voľbami, vidím tu bledosť tvárí. Vidím ten váš pud sebazáchovy, jak viete, čo treba a kedy treba. Prosím vás, teraz v rámci pudu sebazáchovy vám odporúčam, obchádzajte si generálneho. Obchádzajte si. Poloboha. Tu bude už ďalší. To je ten, ktorý vás má v rukách. Ten, ktorý nás má v rukách. Ten, ktorý môže rozhodnúť, či dá návrh na zadržanie. Ten, ktorý dá, môže rozhodnúť, či návrh na vzatie do väzby. Potom samozrejme bude rozhodovať o tom Národná rada, ale niekto ten návrh sem musí poslať. Doteraz to mohol poslať príslušný orgán, to znamená, aj možno nejaký hrdinský prokurátor. Odteraz nie. Odteraz len generálny prokurátor. Veľká sláva bola, veľká. Aká to bola veľká sláva, keď sme rušili poslaneckú imunitu. Tak ma teraz trošku mrzí, že vám a čo vám to všetkým tu nejako vyhovuje? Alebo čo máte, ako sa na to pozeráte? Ja sa toho nebojím, vážení. Ja sa nebojím toho ani trošku. Nebojím sa toho ani trošku. A to, že zavádzate ďalšiu hradbu, proste len robíte v úplnom protismere proti tomu, čo sa deklaruje. Vážení občania, skončím, dnešným hlasovaním zákona o prokuratúre a schválením § 13, mimochodom, je tam pozmeňovací návrh pani Žitňanskej, ktorá vypúšťa tie odseky, kľudne môžete zahlasovať za poslanecký návrh pani Žitňanskej a bude to v poriadku. Ak nezahlasujete za poslanecký návrh pani Žitňanskej, tak ste zaviedli a, prosím vás, to hovorte, je pred voľbami, hovorte ľuďom poctivo. Aj vám, neviem, skade ste, ľudia, by ste neverili, znova sú tam, kde boli. Znova chcú mať poslaneckú imunitu. Znova chcú mať poslaneckú imunitu. Vybavili to a tak obrazne cez Košice, cez generálneho. Dnešným hlasovaním, schválením § 13 sa zavádza nanovo nový typ poslaneckej imunity. Ďakujem pekne.